《过金陵谒吴大帝庙》
宋代·袁陟

人苦曹瞒虐，天悲驻禄终。
山河分鼎峙，气象发江东。
一旦墟京洛，弥年豢幼冲。
炎精竟灰烬，紫盖出艨艟。
长策资公瑾，雄才得吕蒙。
招延师友义，继述父兄忠。
旧府峨双阙，惊涛涌半空。
风云龙虎势，日月帝王功。
地力因时险，神谋与意通。
屈伸思所济，逆顺审于衷。
骏足嗤交货，灵牙耀即戎。
同盟界函谷，独断保蚕丛。
定霸葵丘劣，推心建武同。
长沙兆生识，典午赖余风。
战守遗踪在，登临四望中。
陵迁成万古，世异想群雄。
歌舞居民祀，干戈逐虏功。
征帆来浦外，久客怆途穷。
精锐销孤剑，飘零若断蓬。
徘徊灵庑下，暮叶乱江枫。

作者简介：洪州南昌人，字世弼，号遁翁。袁抗子。仁宗庆历六年进士。历当涂县令、太常博士，官终殿中丞。卒年三十四。刻苦好学，善为诗。有《遁翁集》。